Cătălin Cherecheş, fostul primar din Baia Mare condamnat la închisoare cu executare pentru luare de mită, a fost adus, marți seară, sub escortă din Germania pentru a-și ispăși pedeapsa. El a intrat în țară prin Punctul de Trecere a Frontierei (PTF) Nădlac II.
Cherecheş a fost adus în țară să-și ispășească pedeapsa
Alina Gorghiu, ministrul Justiției, a declarat că ministerul a oferit autorităţilor germane garanţii legate de condiţiile din penitenciarul în care va fi încarcerat Cherecheş, pentru ca acestea să accepte să-l predea.
"Acest demers la care noi ne-am angajat vă asigur că va fi executat cu bună-credinţă. Aceste garanţii cu privire la condiţiile de detenţie au fost apreciate pozitiv de instanţele din Germania, astfel încât, aţi văzut deznodământul, au decis predarea lui Cătălin Cherecheş.
El va fi încarcerat conform angajamentului şi conform procedurilor la Penitenciarul Rahova pentru o perioadă de carantină şi observare de 21 de zile. Secţia în care va fi încarcerat în această perioadă este Secţia E2, destinată persoanelor condamnate, majore, de sex masculin", a transmis Gorghiu.
Cătălin Cherecheş a fost condamnat pentru luare de mită
Amintim că, la finele lunii noiembrie anul trecut, Cătălin Cherecheş a fost condamnat de Curtea de Apel Cluj la cinci ani de închisoare pentru luare de mită.
Cu puțin timp înainte de pronunțarea sentinței, el a reușit să fugă din țară cu un taxi, folosind buletinul unui văr.
Câteva zile mai târziu, Cherecheș a fost localizat şi reţinut de poliţiştii germani în oraşul Augsburg.